LV Eiropas Savienības Oficiālais Vēstnesis C 328/1

EIROPAS CENTRĀLĀS BANKAS ATZINUMS

(2008. gada 25. novembris)

par priekšlikumu Padomes regulai, ar kuru groza Padomes Regulu (EK) Nr. 332/2002, ar ko izveido vidēja termiņa finansiālas palīdzības mehānismu attiecībā uz dalībvalstu maksājumu bilancēm

(CON/2008/77)

(2008/C 328/01)

Ievads un juridiskais pamats

Eiropas Centrālā banka (ECB) 2008. gada 12. novembrī saņēma ES Padomes lūgumu sniegt atzinumu par priekšlikumu Padomes regulai, ar kuru groza Padomes Regulu (EK) Nr. 332/2002, ar ko izveido vidēja termiņa finansiālas palīdzības mehānismu attiecībā uz dalībvalstu maksājumu bilancēm (1) (tālāk tekstā — “ierosinātā regula”).

ECB kompetence sniegt atzinumu balstās Eiropas Kopienas dibināšanas līguma 105. panta 4. punktā, jo ECB pārvalda saskaņā ar šo mehānismu piešķirtos aizdevumus. ECB Padome šo atzinumu ir pieņēmusi saskaņā ar Eiropas Centrālās bankas Reglamenta 17.5. panta pirmo teikumu.

1. Vispārīgi apsvērumi

Pašlaik spēkā esošā regula (2), kas pieņemta 2002. gada februārī, samazināja iepriekšējā regulā noteikto limitu no EUR 16 miljardiem līdz EUR 12 miljardiem (3). ECB uzskata, ka pašreizējos finanšu apstākļos pastāv lielāka nekā iepriekš plānots iespēja, ka ārpus euro zonas dalībvalstis lūgs palīdzību, izmantojot vidēja termiņa finanšu palīdzības (VTFP) mehānismu, un ka to palīdzības lūgumi būs saistīti ar daudz lielākām summām nekā tās, kas tika plānotas 2002. gadā. ECB uzskata, ka, ņemot vērā starptautiskos notikumus ekonomikas un finanšu jomā, iespējamie palīdzības lūgumi varētu pārsniegt pašreizējo EUR 12 miljardu limitu. Tādēļ ECB atbalsta limita palielināšanu līdz EUR 25 miljardiem, lai ļautu Kopienai reaģēt uz iespējamiem palīdzības lūgumiem.

2. Īpaši apsvērumi

VTFP mehānisma ierobežojuma grozīšanas procedūra

Priekšlikums Regulas (EK) Nr. 332/2002 1. pantu papildinās ar jaunu 3. punktu, kas pilnvaros Komisiju pārskatīt limitu pēc tam, kad no Ekonomikas un finanšu (EFK) komitejas saņemts atzinums gan par limita pārskatīšanas steidzamību, gan par pašu pārskatāmo limitu. ECB ir nopietnas bažas par ierosinātās procedūras piemērotību. No vienas puses ECB neuzskata, ka steidzamība attaisno šīs jaunās procedūras ieviešanu. Ņemot vērā to, ka ierosināto regulu plānots pieņemt ļoti īsā laikā, Padome arī nākotnē acīmredzot spēs limitu paaugstināt ļoti īsā laika posmā. No otras puses ECB šaubās par to, vai pilnvaru nodošana Komisijai ir likumīga (4). Tādēļ ECB dod priekšroku šīs jaunās procedūras svītrošanai no regulas. Šāda pieeja tāpat ieteikta Eiropas Parlamenta rezolūcijā par attiecīgo jautājumu (5), kā arī tā tika plānota laikā, kad notika ierosinātās regulas sagatavošanas darbi Padomē.

3. Redakcionāli priekšlikumi

Gadījumos, kuros iepriekš tekstā minētie komentāri saistīti ar grozījumiem ierosinātajā regulā, attiecīgie redakcionālie priekšlikumi ir izklāstīti pielikumā.

Frankfurtē pie Mainas, 2008. gada 25. novembrī ECB viceprezidents Lucas D. PAPADEMOS

(1) COM(2008) 717 galīgā redakcija/2.

(2) 2002. gada 18. februāra Regula (EK) Nr. 332/2002, ar ko izveido vidēja termiņa finansiālas palīdzības mehānismu attiecībā uz dalībvalstu maksājumu bilancēm (OV L 53, 23.2.2002., 1. lpp.)

(3) Regulā (EK) Nr. 322/2002 paredzētais mehānisms aizstāja mehānismu, kas paredzēts Padomes 1988. gada 24. jūnija Regulā (EEK) Nr. 1969/88, ar ko izveido vienotu mehānismu, kas sniedz vidēja termiņa finanšu palīdzību dalībvalstu maksājumu bilancēm (OV L 178, 8.7.1988., 1. lpp.)

(4) Ja Padome vēlētos deleģēt Komisijai pilnvaras paaugstināt ierobežojumu, tai tas būtu jādara saskaņā ar Līguma 202. pantu. Saskaņā ar Tiesas praksi gadījumā, ja Padomei nodod īstenošanas pilnvaras Komisijai, Padome attiecībā uz šo pilnvaru īstenošanu var noteikt tikai tās prasības, kas iepriekš noteiktas “Komitoloģijas lēmumā” (Padomes 1999. gada 28. jūnija Lēmums 1999/468/EK, ar ko nosaka Komisijai piešķirto īstenošanas pilnvaru izpildes procedūras (OV L 184, 17.7.1999, 23. lpp.)), sk. Lieta 25/70 Köster [1970] ECR 1161. Procedūra, kuras ietvaros Komisijas lēmums tiek pieņemts pēc apspriešanās ar EFK, nav viena no Komitoloģijas lēmumā paredzētajām procedūrām. Tādēļ ECB uzskata, ka, ja lieta šajā jautājumā tiktu izskatīta Tiesā, būtu ļoti grūti aizstāvēt šādas pilnvaru deleģēšanas likumību.

(5) Eiropas Parlamenta 2008. gada 20. novembra rezolūcija par priekšlikumu Padomes regulai, ar kuru groza Padomes Regulu (EK) Nr. 332/2002, ar ko izveido vidēja termiņa finansiālas palīdzības mehānismu attiecībā uz dalībvalstu maksājumu bilancēm, P6_TA(2008) 0560